स्वास्थ्यमा यादवको दोस्रो कार्यकाल
जनता समाजवादी पार्टीका अध्यक्ष उपेन्द्र यादवले आइतबारदेखि स्वास्थ्य तथा जनसंख्या मन्त्रालयको जिम्मेवारी सम्हालेका छन् । राष्ट्रपति रामचन्द्र पौडेलबाट उपप्रधान एवं स्वास्थ्य तथा जनसंख्यामन्त्रीको शपथ लिँदै उनले पदबहाली गरेका हुन् । स्वास्थ्यमन्त्रीका रूपमा यो उनको दोस्रो कार्यकाल हो । यसअघि २०७५ जेठ १८ देखि करिब डेढ वर्ष उनी स्वास्थ्यमन्त्री भएका थिए ।
काठमाडौँ — जनता समाजवादी पार्टीका अध्यक्ष उपेन्द्र यादवले आइतबारदेखि स्वास्थ्य तथा जनसंख्या मन्त्रालयको जिम्मेवारी सम्हालेका छन् । राष्ट्रपति रामचन्द्र पौडेलबाट उपप्रधान एवं स्वास्थ्य तथा जनसंख्यामन्त्रीको शपथ लिँदै उनले पदबहाली गरेका हुन् । स्वास्थ्यमन्त्रीका रूपमा यो उनको दोस्रो कार्यकाल हो । यसअघि २०७५ जेठ १८ देखि करिब डेढ वर्ष उनी स्वास्थ्यमन्त्री भएका थिए ।पदबहाल गरेलगत्तै मन्त्री यादवले दुईवटा निर्णय गरेका छन् । निजामती ऐनमा स्वास्थ्य सेवा ऐन समायोजन गर्न कार्यदल बनाउने र संघीय अस्पतालहरूमा उपचार र शल्यक्रियालाई सहज बनाउन डिजिटल प्रणाली लागू गर्ने निर्णय उनले गरेका हुन् । यादवले चार वर्षपछि पुनः स्वास्थ्य मन्त्रालयको जिम्मा लिन पाउँदा आफू हर्षित भएको बताए । ‘चार वर्षपछि फेरि यही मन्त्रालयमा आउँदा घर फर्किएको अनुभव भइरहेको छ । त्यतिबेला पनि मलाई कर्मचारी साथीहरूले सहयोग गर्नुभएको थियो । अब पनि गर्नुहुन्छ भन्ने अपेक्षा छ,’ उनले भने । पहिलो कार्यकाल आलोचित भए पनि यादव आफूले राम्रो काम गरेको र त्यसलाई निरन्तरता दिन स्वास्थ्यमा फेरि आएको बताउँछन् । ‘जनतालाई गुणस्तरीय उपचार सेवा दिनु नै हाम्रो लक्ष्य हो । त्यसैमा केन्द्रित रहेर काम गर्न कोसिस गर्नेछु,’ उनले भने । मन्त्रालयका प्रवक्ता डा. प्रकाश बुढाथोकीका अनुसार हाल संघीय निजामती ऐनमा स्वास्थ्य सेवालाई नसमेटिएका कारण मन्त्री यादवले संघीय स्वास्थ्य ऐन बनाउनका लागि कार्यदल बनाउन गरेको निर्णय निकै महत्त्वपूर्ण छ । ‘यो कार्यदलले संघीय निजामती ऐनमै स्वास्थ्य सेवालाई पनि समावेश गर्ने कि नगर्ने र नगर्ने हो भने स्वास्थ्य सेवा ऐन कस्तो बनाउने भन्ने अध्ययन गरेर सिफारिस गर्नेछ,’ उनले भने, ‘अहिले कार्यदल बनाउने मात्रै निर्णय भएको हो । कार्यदलका सदस्यहरूको बारेमा निर्णय हुन बाँकी छ ।’सरकारी अस्पतालमा उपचार लिन लामो लाइन लाग्नुपर्ने बाध्यतालाई कम गर्नुका साथै शल्यक्रिया गर्न लामो समय पालो कुर्नुपर्ने अवस्थालाई अन्त्य गर्न डिजिटल प्रणाली लागू गर्ने निर्णय पनि महत्त्वपूर्ण रहेको बुढाथोकीको भनाइ छ । ‘यो सिधै जनताले पाउने सेवासँग जोडिएको विषय भयो । अहिले नियमित उपचारका लागि टिकट किन्न नै लामो लाइन बस्नुपर्ने बाध्यता छ । केही अस्पतालमा डिजिटल प्रणाली लागू भइसकेको पनि छ । त्यसलाई सुधार गर्ने र नभएकामा थप गर्नुपर्छ,’ उनले भने, ‘सरकारी अस्पतालमा शल्यक्रियाको पालो पाउन पनि लामो समय कुर्नुपर्छ । त्यसलाई कसरी कम गर्न सकिन्छ, त्यो पनि अध्ययन गरेरै अगाडि बढ्नुपर्ने छ । डिजिटल प्रणाली लागू गर्न सके दुवै सेवालाई सहज बनाउन सहयोग गर्छ ।’मन्त्रिपरिषद्मा उपप्रधानमन्त्रीको वरीयतामा मन्त्री यादव चौथो स्थानमा छन् । उपप्रधानमन्त्रीको वरीयतामा एमालेका रघुवीर महासेठ पहिलो, माओवादीका नारायणकाजी श्रेष्ठ दोस्रो र रास्वपाका रवि लामिछाने तेस्रो वरीयतामा छन् । मन्त्री यादवले जनताको सेवा गर्न वरीयताले फरक नपर्ने प्रतिक्रिया दिए । ‘म ग्रासरुटमा बसेर काम गर्ने मान्छेलाई यस्ता कुराको वास्ता हुँदैन, जनताको सेवा गर्ने हो, त्यस्ता कुरामा ध्यान दिएर साध्य छैन,’ उनले भने । 